Vasemmistoliiton europarlamentaarikko ja tuleva kansanedustaja Merja Kyllönen, 42, tekee nyt sitä, mistä hän neljä vuotta sitten kritisoi muita ehdokkaita: on ehdolla vaaleissa, mutta ei tosissaan.

Vasemmistoliiton europarlamentaarikko Merja Kyllönen on ehdolla Euroopan parlamenttiin, vaikka ei aio ottaa paikkaa vastaan, jos tulee valituksi. Jenni Gästgivar

Vasemmistoliiton europarlamentaarikko, entinen kansanedustaja ja ministeri Merja Kyllönen valittiin eduskuntaan 14. huhtikuuta, ja eduskuntaan hän aikoo myös palata, mutta vasta sitten, kun hänen toimikautensa Euroopan parlamentissa on päättynyt.

Käytännössä tämä tarkoittaa sitä, että Kyllönen tekee paluun eduskuntaan kesälomien jälkeen, syysistuntokaudella. Näin tekee myös perussuomalaisten puheenjohtaja, europarlamentaarikko Jussi Halla-aho.

Kyllöstä ja Halla-ahoa tuuraavat kansanedustajina Risto Kalliorinne (vas) ja Mika Raatikainen (ps). Heidän pätkäkautensa päättyy kevätistuntokauteen.

Vasemmistoliitto julkisti eurovaaliehdokkaansa eduskuntavaalien tuloksen vahvistamisen jälkeen 18. huhtikuuta. Ehdokkaiden joukossa ovat Kyllönen sekä vasemmistoliiton varapuheenjohtaja Hanna Sarkkinen, vastavalittu kansanedustaja hänkin.

Kyllösen ja Sarkkisen mukanaoloa voi pitää erikoisena, sillä Kyllönen ilmoitti suoraan, ettei hän aio ottaa mepin paikkaa vastaan, jos tulee valituksi. Myös Sarkkinen antoi ymmärtää, ettei paikka Euroopan parlamentissa ole hänellä päällimmäisenä mielessä.

– Puolueen varapuheenjohtajana minulla on velvollisuus lähteä varmistamaan, että saamme puolueelle hyvän tuloksen. Se on selvä, että aina sitä rekeä täytyy jonkun puoluejohdosta vetää, Sarkkinen perusteli päätöstään Oulu-lehdelle.

Vasemmistoliiton varapuheenjohtaja, kansanedustaja Hanna Sarkkinen on Kyllösen tavoin ehdolla, mutta ei välttämättä lähdössä Brysseliin. KIMMO HAAPALA

Näin Kyllösen mieli muuttui

Vuoden 2015 eduskuntavaalien jälkeen Kyllöseltä kysyttiin, miksei hän ollut keräämässä ääniä vasemmistoliitolle, joka menetti Kainuussa ainoan paikkansa. Kyllösen mukaan hän ei halunnut kerätä puolueelle ääniä Paavo Väyrysen (tl) tavoin.

– En kuitenkaan itse kokenut sitä oikeaksi enkä ajattele, että sillä tavalla pystyy katsoa äänestäjiään rehellisesti silmiin. Silloin kun on mukana, pitää olla tosissaan mukana ja oikeasti ehdolla sinne, minne pyrkii. Tämmöinen pelin politiikka ei ole sitä mitä vasemmisto meillä perinteisesti tekee ja sitä kautta pyrkii ääniä saamaan, Kyllönen sanoi Ylen haastattelussa.

Nyt Kyllönen on tekemässä juuri sitä, mistä hän neljä vuotta sitten muita poliitikkoja arvosteli.

Vasemmistoliiton eurovaaliehdokkaana on myös eduskunnasta pudonnut Silvia Modig, jolle puolueen on arveltu pelaavan mepin paikkaa Kyllösen ja Sarkkisen avulla.

Tampereen yliopiston valtio-opin professorin Ilkka Ruostetsaaren mukaan vasemmistoliiton strategia ei välttämättä toimi, koska Kyllöstä ja Sarkkista ovat äänestäneet sellaiset ihmiset, jotka ovat halunneet tukea nimenomaan Kyllöstä ja Sarkkista, ja pitäneet heitä pätevinä.

– Tässä on ajatus äänten testamenttaamisesta (puolueelle), mikä ei yleensä eduskuntavaaleissa ole toiminut kauhean hyvin.

Silvia Modig (vas) ja Touko Aalto (vihr) putosivat molemmat yllättäen eduskunnasta. Modig pyrkii nyt Euroopan parlamenttiin. Jenni Gästgivar

Tuplaehdokkaita yhteensä 14

Vastavalittujen kansanedustajien tuplaehdokkuudet ovat herättäneet keskustelua siitä, syökö tällainen "väyrystely” eurovaalien arvostusta.

Vihreiden uusista kansanedustajista eurovaaliehdokkaina ovat Bella Forsgrén, Saara Hyrkkö, Mirka Soinikoski ja Iiris Suomela. Heistä Soinikoski sanoi suoraan olevansa ehdokkaana vain keräämässä ääniä vihreiden kärkiehdokkaille Heidi Hautalalle ja Ville Niinistölle.

– Nyt kun eduskuntavaalien tulos on vahvistettu, niin kyllä minä aion pysyä eduskunnassa. Heidin ja Villen äänisaalis rupeaa olemaan sitä tasoa, että ei sitä pelkoa varmasti olekaan, mutta en lähde Brysseliin, Soinikoski sanoi Iltalehdelle 18. huhtikuuta.

Perussuomalaisten varapuheenjohtaja, kansanedustaja Laura Huhtasaari pyrkii Euroopan parlamenttiin tosissaan. Jenni Gästgivar

Perussuomalaisista kansanedustajista eurovaaliehdokkaina ovat Teuvo Hakkarainen, Laura Huhtasaari, Mauri Peltokangas, Minna Reijonen, Sebastian Tynkkynen ja Veikko Vallin. Ainakin Huhtasaari ja Tynkkynen ovat sanoneet ottavansa paikan vastaan, jos tulevat valituiksi.

Kristillisdemokraattien kansanedustajista eurovaaleissa ovat ehdolla puolueen puheenjohtaja Sari Essayah ja Peter Östman. Puolue on ilmoittanut, että Essayah ottaa paikan vastaan, jos tulee valituksi.